Document ID: 32010D0216

ROZHODNUTIE KOMISIE
zo 14. apríla 2010,
ktorým sa mení a dopĺňa smernica Európskeho parlamentu a Rady 2009/42/ES o štatistických údajoch o námornej nákladnej a osobnej doprave
(Text s významom pre EHP)
(2010/216/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2009/42/ES zo 6. mája 2009 o štatistických údajoch o námornej nákladnej a osobnej doprave (1), a najmä na jej článok 3,
keďže:
(1)
Pri tvorbe európskej štatistiky by mal existovať vyvážený pomer medzi potrebami používateľov a zaťažením respondentov.
(2)
Uskutočnila sa technická analýza existujúcich údajov zozbieraných podľa európskych právnych predpisov o štatistických údajoch o námornej nákladnej a osobnej doprave a politiky zverejňovania na európskej úrovni, aby sa navrhli možné technické riešenia čo najväčšieho zjednodušenia rôznych činností potrebných na tvorbu štatistiky a aby sa zároveň konečná tvorba prispôsobila potrebám súčasných a budúcich používateľov.
(3)
Z tejto analýzy vyplynulo, že existujúca štvrťročná štatistika osobnej dopravy v hlavných európskych prístavoch a existujúca štvrťročná štatistika lodnej dopravy v hlavných európskych prístavoch by sa mala zasielať Komisii (Eurostatu) a zverejňovať ročne, zatiaľ čo premenné týkajúce sa klasifikačného kritéria „štát registrácie plavidiel“ v rámci existujúcej štvrťročnej štatistiky osobnej dopravy v hlavných európskych prístavoch by členské štáty mali zbierať na nepovinnom základe.
(4)
Nomenklatúru námorných pobrežných oblastí a nomenklatúru štátov registrácie plavidiel je potrebné prispôsobiť technickému pokroku.
(5)
Smernica 2009/42/ES by sa preto mala zodpovedajúcim spôsobom zmeniť a doplniť.
(6)
Opatrenia stanovené v tomto rozhodnutí sú v súlade so stanoviskom Výboru pre európsky štatistický systém zriadeného nariadením Európskeho parlamentu a Rady (ES) č. 223/2009 z 11. marca 2009 o európskej štatistike (2),
PRIJALA TOTO ROZHODNUTIE:
Článok 1
Prílohy IV, V a VIII k smernici 2009/42/ES sa nahrádzajú znením uvedeným v prílohe k tomuto rozhodnutiu.
Článok 2
Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
Prvým referenčným rokom pre uplatňovanie tohto rozhodnutia je rok 2009, ktorý sa vzťahuje na údaje za rok 2009.
V Bruseli 14. apríla 2010

Labels: 8
19